text: La royne et sa fille aussi 
   Erent abaubies et mues. 
   À Meniadus sont venues. 
   Que vous iroie je contant? 
   Eles le vont reconfortant 
   Au plus bel qu'eles onques porent 
   Et au miex que faire le sorent ; 
   Car sens est de laissier ester 
   Ce que on ne puet amender, 
   Et folie de chose enprendre 
   Dont on puist blasmer et reprendre 
   Celui qui l'enprent ; car on prise 
   Pou celui qui fait fole enprise. 
   Maintes fois en ont perdu pris 
   Cil qui folement ont enpris. 
   PageV02P149
   Grant sens a en euprendre à point. 
   Chascuns i doit garder son point, 
   Et viel et joene, et povre et riche. 
   Cil qui ne le font font que niche. 
   Tex set bien conseillier autrui 
   Qui pas ne set conseillier lui. 
   #|
   La royne et sa fille estoient 
   En desconfort, et confortoient 
   Celui qui ert desconfortez ; 
   Et s'estoit lors desconfors tez 
   Que pou i avoit de confort. 
   Tant les destraint li anuis fort 
   Que pour Clarmondine eü ont, 
   Que moult esbahies en sont. 
   Nonpourquant, moult parla au roi 
   Argente sa suer, sans desroi. 
   # |
   "Sire," fait elle, "ne pensez. 
   Mais savez vous que vous ferez? 
   Pensez à ce qui puet valoir, 
   Et metez ce en non chaloir 
   Folio54r
   De quoi ne vous puet bien venir. 
   À fenme ne povez faillir. 
   N'a roi ou mont ne vous donnast 
   Sa fille, jà tant ne l'amast, 
   Se vous requerre la faisiez."
   "Argente," dist li rois, "taisiez. 
   N'ai talent de moi marier. 
   Jamais nul jour n'i quier penser. 
   Ne parlez plus, ce vous requier , 
   Fors de moi ou pendre ou noier ; 
   Car je l'ai desservi si bien 
   K'en la desserte ne faut rien. 
   Se rois doit mais estre pendus, 
   Ce soit li rois Meniadus."
   PageV02P150
   Quant Argente le roi entent, 
   Le cuer en ot triste et dolent, 
   Et sa mere moult s'en gaimente ; 
   Car moult en ert au cuer dolente. 
   Tout celui jour là demora 
   Pinchonnès. Moult li anuia 
   Que il n'estoit de là partis. 
   Ains que jours fust paravespris, 
   Prist congié ; car talent avoit 
   De mouvoir matin, s'il povoit. 
   Mais, comment que Meniadus 
   Fust courrouciez ne esmeüs, 
   Ne mist pas pour ce en oubli 
   Que don tel k'à roi aferi 
   Ne feïst Pinconnet donner. 
   Le don ne vous sai pas nommer ;
   Mais don ot bel et soufisant 
   Et au donneur et au prendant. 
   Et Pinchonnès l'en mereia. 
  